Hogy Juliára talála így köszöne néki
Ez világ sem kell már nekem
    nálad nélkül, szép szerelmem,
Ki állasz most én mellettem
    egészséggel, édes lelkem.

Én bús szívem vidámsága,
    lelkem édes kévánsága,
Te vagy minden boldogsága,
    veled Isten áldomása.

Én drágalátos palotám,
    jó illatú piros rózsám,
Gyönyerő szép kis violám,
    élj sokáig, szép Juliám!

Feltámada napom fénye,
    szemüldek fekete széne,
Két szemem világos fénye,
    élj, élj, életem reménye!

Szerelmedben meggyúlt szívem
    csak tégedet óhajt, lelkem,
Én szívem, lelkem, szerelmem,
    idvez légy, én fejedelmem!

Juliámra hogy találék,
    örömemben így köszönék,
Térdet-fejet neki hajték,
    kin ő csak elmosolyodék.
Versek
 Magyar irodalom 1600-ig